Katolinen mielenosoitus Puolassa 2018.
**Anti-gender-liike** on eri muotoja saanut kansainvälinen ajatussuuntaus, joka vastustaa sukupuoli- ja seksuaalivähemmistöjen oikeuksia ja sukupuolten tasa-arvoa. Liikkeeseen kuuluu muun muassa äärioikeistoa ja uskonnollisia tahoja. Tutkijoiden mukaan "sukupuoli-ideologia" (gender-ideologia) on anti-gender-liikkeen keksimä vihollinen. Sitä käytetään esittämään tasa-arvo huonona kehityksenä ja ideologiana, johon esimerkiksi Euroopan unioni ja Yhdistyneet kansakunnat ovat sitoutuneet. Anti-gender-liike on vaikuttanut poliittisiin päätöksiin muun muassa Unkarissa ja Puolassa.

Gender-ideologian käsite on peräisin katoliselta kirkolta. Anti-gender-liikkeen nousuun ovat vaikuttaneet vanhoillisten suuntausten voimistuminen islamin piirissä, Yhdysvalloissa noussut kulttuurisota sekä oikeistopopulismin voimistuminen eri maissa. Gender-ideologialla tai tasa-arvoideologialla on tarkoitettu muun muassa aborttia, samaa sukupuolta olevien avioliittoa tai seksivalistusta. Vuoden 2021 tutkimuksessa lueteltiin 50 herätysliikettä, ajatushautomoa tai muuta toimijaa, jotka ovat rahoittaneet sadoilla miljoonilla dollareilla eurooppalaista äärioikeistoa, anti-gender-aktivismia ja konservatiivisia tahoja.

Antigenderismin arvostelijoiden mukaan liike on disinformaatiokampanja, jonka hybridivaikuttamisen takana on muun muassa Venäjä. Liikettä on arvosteltu nojaamisesta salaliittopuheeseen, jossa gender-aatteen takana ovat feministien, liberaalien, globalistien tai kommunistien salaliitto. Tasa-arvon puolustaminen on pyritty yhdistämään mielikuviin alaikäisten hyväksikäytöstä tai käännyttämisestä. Arvostelijoiden mukaan liike lietsoo moraalipaniikkia muun muassa transihmisiä kohtaan. Anti-gender-toimijat ovat kohdistaneet aktivisteihin, toimittajiin ja tutkijoihin häirintää maalittamisella ja doksaamalla. Vihapuheen vuoksi liikkeen on nähty uhkaavan yleisesti demokratiaa ja ja kansalaisyhteiskunnan toimintaa. Liikkeen arvostelijoiden mielestä vähemmistövihan lisääntyminen lisää kansakuntien kahtiajakautumista, mistä hyötyy etenkin Venäjä.

Suomessa anti-gender-liike on rahoittanut suomalaista Aito avioliitto -yhdistystä. Anti-gender-liikkeen puhetapaa ovat käyttäneet muun muassa perussuomalainen poliitikko Laura Huhtasaari, kristillinen poliitikko Päivi Räsänen, professori Tapio Puolimatka, konservatiivinen teologi Juha Ahvio, useat muut herätyskristilliset toimijat, *Oikea Media* -verkkolehti ja Sinimusta liike.

Suomessa vuoden 2019 eurobarometri-kyselyssä 85 prosenttia vastaajista katsoi, että kouluissa pitää saada opetusta sukupuolen moninaisuudesta ja seksuaalisesta suuntautumisesta. Muun muassa Pohjoismaiden ministerineuvosto on kiinnittänyt huomiota anti-gender-aiheeseen.

Katso myös
----------

* TERF

Lähteet
-------

1. 1 2  Tervonen, Tuukka: Jyväskylässä yritettiin kieltää Setan vierailut kouluissa – Taustalla näkyy kansainvälinen anti-gender -liikehdintä *Yle uutiset*.  7.3.2024. Viitattu 7.3.2024.
2. 1 2  Blomqvist, Thomas: Sukupuolten tasa-arvon vastainen liike uhkaa myös demokratiaa *Helsingin Sanomat*.  3.7.2021. Viitattu 7.3.2024.
3. 1 2 3 4  Hinkula, Emma: Anti-gender-liike pyrkii heikentämään naisten sekä vähemmistöjen oikeuksia ja häiriköi sateenkaarijärjestöjä – Seta: "Valtaa ja rahaa vaikuttaa" *Yle uutiset*.  10.10.2021. Viitattu 7.3.2024.
4. 1 2 3  Anti-gender-liikehdintä Suomessa ja EU:ssa -hanke  2022. Naisjärjestöjen Keskusliitto. Viitattu 7.3.2024.
5. 1 2  Long Playn saamilla videoilla anti-gender-liikkeen aktiivit neuvovat, kuinka homojen oikeuksia vastustetaan tehokkaasti *Long Play*.  20.12.2020. Viitattu 7.3.2024.
6. ↑  Honkasalo, Julian: Anti-gender-liikkeen hybridivaikuttaminen perustuu disinformaatiokampanjointiin  30.3.2022. Naisjärjestöjen Keskusliitto. Viitattu 7.3.2024.
7. 1 2  Udeh, Eva: Vähemmistöviha ei voi olla trendi muiden joukossa  30.11.2023. Pelastakaa Lapset ry. Viitattu 7.3.2024.
8. ↑  Saresma, Tuija: Tasa-arvoa uhataan idästä ja lännestä  28.3.2022. Naisjärjestöjen Keskusliitto. Viitattu 7.3.2024.
9. 1 2  Immonen, Ella: Johdatus anti-gender-liikehdintään (PDF)  30.3.2022. Naisjärjestöjen Keskusliitto. Viitattu 7.3.2024.
10. ↑  Suonpää, Tuukka: Kirkon uusi sateenkaarisota satuttaa vielä syvemmältä kuin vääntäminen samaa sukupuolta olevien vihkimisestä *Kirkko ja kaupunki*.  26.6.2019. Viitattu 7.3.2024.
11. 1 2  Kumpulainen, Päivikki: Anti-gender-liike ja ilmiö – tasa-arvon takaisku  26.11.2022. Eurooppanaiset ry. Viitattu 7.3.2024.
12. ↑  Mitä tehdä anti gender -liikkeelle? *Tulva*.  4/2022. Viitattu 7.3.2024.

Aiheesta muualla
----------------

* Kuvia tai muita tiedostoja aiheesta **Anti-gender-liike** Wikimedia Commonsissa

* Anti-gender — liikehdintä, joka yrittää ajaa ihmisoikeudet ahtaalle. Helsinki pride -yhteisö 2023.
* Hautamäki, Terhi: Sukupuoliasioista tuli yksinvaltiaille pakkomielle – antigender-liikkeet verkostoituvat joka suunnalla. *Ulkopolitiikka* 7.12.2023.